Na temelju članka 61. stavka 4. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 150/11, 144/12 i 19/13- pročišćeni tekst) i članka 30. Statuta Općine Sveti Ivan Žabno («Službeni glasnik Koprivničko-križevačke županije» broj 10/13),Općinsko vijeće Općine Sveti Ivan Žabno na 18. sjednici održanoj 29. prosinca 2015. donijelo je

ODLUKU

o provedbi izbora za članove vijeća mjesnih odbora na području Općine Sveti Ivan Žabno

I.OPĆE ODREDBE

Članak 1.

Ovom se Odlukom uređuju pravila provedbe izbora za članove vijeća mjesnih odbora na području Općine Sveti Ivan Žabno (u daljnjem tekstu:Općina) koja se prema odgovarajućoj primjeni izbornog zakona o izboru članova predstavničkih tijela jedinica lokalne samouprave i statuta općine uređuju sukladno posebnostima mjesne samouprave.

Na ostala pitanja pripreme i provedbe izbora članova vijeća mjesnih odbora Općine Sveti Ivan Žabno neposredno se primjenjuju pravila propisana zakonom kojim se uređuje provedba izbora za članove vijeća predstavničkih tijela jedinica lokalne samouprave.

Riječi i pojmovi u ovoj Odluci koji imaju rodno značenje odnose se jednako na muški i ženski rod, bez obzira u kojem su rodu navedeni.

II. RASPISIVANJE IZBORA

Članak 2.

Izbore za članove vijeća mjesnih odbora raspisuje Općinsko vijeće Općine odlukom kojom se utvrđuje točan datuma održavanja izbora, a odluka o raspisivanju izbora dostavlja se nadležnom Općinskom izbornom povjerenstvu za izbore članova vijeća mjesnih odbora na području Općine Sveti Ivan Žabno (u daljnjem tekstu: Općinsko izborno povjerenstvo).

Od dana raspisivanja do dana održavanja izbora za vijeća mjesnih odbora ne može proteći manje od 30 niti više od 60 dana.

Članak 3.

Prijevremeni izbori održavaju se u slučaju ako općinski načelnik raspusti vijeće mjesnog odbora zbog učestalog kršenja statuta, pravila mjesnog odbora ili neizvršavanja povjerenih poslova u roku od 90 dana od dana raspuštanja vijeća.

Kada je vijeće raspušteno u kalendarskoj godini u kojoj se održavaju redovni izbori, a prije njihovog održavanja, u tom se mjesnom odboru neće održati prijevremeni izbori.

Općinski načelnik imenuje Općinsko izborno povjerenstvo.

Članak 4.

Mandat članova vijeća mjesnog odbora traje četiri godine.

Mandat članova vijeća izabranih na redovnim izborima počinje danom konstituiranja vijeća mjesnog odbora i traje do stupanja na snagu odluke Općinskog vijeća o raspisivanju izbora odnosno do stupanja na snagu odluke Općinskog načelnika o raspuštanju vijeća u skladu sa zakonskim odredbama.

Mandat članova vijeća mjesnog odbora izabranih na prijevremenim izborima počinje danom konstituiranja vijeća i traje do isteka tekućeg mandata vijeća mjesnih odbora izabranih na redovnim izborima.

Članak 5.

Član vijeća mjesnog odbora ne može istovremeno biti:

- član vijeća drugog mjesnog odbora.

- općinski načelnik, odnosno njegov zamjenik,

- član Općinskog vijeća,

- pročelnik, službenik i namještenik Jedinstvenog upravnog odjela Općine,

- član uprave trgovačkog društva u većinskom vlasništvu Općine,

- ravnatelj ustanove kojoj je Općina osnivač.

Članak 6.

Osoba koja obnaša neku od nespojivih dužnosti može se kandidirati za člana vijeća, a ako bude izabrana za člana vijeća, do dana konstituiranja dužna je o obnašanju nespojive dužnosti, odnosno prihvaćanju dužnosti člana vijeća obavijestiti Jedinstveni upravni odjel Općine Sveti Ivan Žabno.

Član vijeća mjesnog odbora koji za vrijeme trajanja mandata prihvati obnašanje nespojive dužnosti dužan je o tome obavijestiti predsjednika vijeća mjesnog odbora u roku od osam dana od prihvaćanja dužnosti, a mandat mu počinje mirovati protekom tog roka.

Članu vijeća koji ne dostavi obavijest iz stavaka 1. i 2. ovoga članka mandat miruje po sili zakona.

Po prestanku obnašanja nespojive dužnosti član vijeća mjesnog odbora nastavlja s obnašanjem dužnosti na temelju prestanka mirovanja mandata, ako podnese pisani zahtjev predsjedniku vijeća mjesnog odbora. Pisani zahtjev dužan je podnijeti u roku od osam dana od dana prestanka obnašanja nespojive dužnosti, a mirovanje mandata prestat će osmog dana od dana podnošenja pisanog zahtjeva.

Ako član vijeća mjesnog odbora po prestanku obnašanja nespojive dužnosti ne podnese pisani zahtjev iz stavka 4. ovoga članka, smatrat će se da mu mandat miruje iz osobnih razloga.

Član vijeća ima pravo tijekom trajanja mandata staviti svoj mandat u mirovanje iz osobnih razloga, podnošenjem pisanog zahtjeva predsjedniku vijeća mjesnog odbora.

Mirovanje mandata na temelju pisanog zahtjeva iz stavka 6. ovoga članka počinje teći od dana dostave pisanog zahtjeva sukladno pravilima o dostavi propisanim Zakonom o općem upravnom postupku, a ne može trajati kraće od šest mjeseci.

Član vijeća mjesnog odbora nastavlja s obnašanjem dužnosti na temelju prestanka mirovanja mandata, osmoga dana od dostave obavijesti predsjedniku vijeća mjesnog odbora.

Člana vijeća mjesnog odbora kojemu mandat miruje za vrijeme mirovanja mandata zamjenjuje zamjenik, u skladu s ovom Odlukom.

Na sjednici vijeća mjesnog odbora umjesto člana vijeća koji je stavio mandat u mirovanje ili mu je mandat prestao po sili zakona, pravo sudjelovanja i odlučivanja ima zamjenik toga člana određen sukladno ovoj Odluci.

Nastavljanje s obnašanjem dužnosti člana vijeća na temelju prestanka mirovanja mandata može se tražiti samo jedanput u tijeku trajanja mandata.

Članak 7.

Članu vijeća mandat prestaje prije isteka redovitog četverogodišnjeg mandata u sljedećim slučajevima:

- ako podnese ostavku, danom dostave pisane ostavke sukladno pravilima o dostavi propisanim Zakonom o općem upravnom postupku,

- ako je pravomoćnom sudskom odlukom potpuno lišen poslovne sposobnosti, danom pravomoćnosti sudske odluke,

- ako je pravomoćnom sudskom presudom osuđen na bezuvjetnu kaznu zatvora u trajanju dužem od šest mjeseci, danom pravomoćnosti sudske presude,

- ako mu prestane prebivalište na području mjesnog odbora, danom prestanka prebivališta,

- ako mu prestane hrvatsko državljanstvo, danom prestanka državljanstva sukladno Zakonu o hrvatskom državljanstvu,

- smrću.

Pisana ostavka člana vijeća podnesena na način propisan stavkom 1. podstavkom 1. ovoga članka treba biti zaprimljena najkasnije tri dana prije zakazanog održavanja sjednice vijeća. Pisana ostavka člana vijeća treba biti ovjerena kod javnog bilježnika najranije osam dana prije njezina podnošenja.

Ostavka podnesena suprotno stavku 1. podstavku 1. i stavku 2. ovoga članka ne proizvodi pravni učinak.

Članu vijeća kojem prestane hrvatsko državljanstvo, a koji je državljanin države članice Europske unije, mandat ne prestaje na temelju stavka 1. podstavka 5. ovoga članka.

III. KANDIDIRANJE

Članak 8.

Kandidiranje je postupak predlaganja kandidacijskih lista za izbor članova vijeća mjesnog odbora od strane ovlaštenih predlagatelja.

Za člana vijeća mjesnog odbora može biti biran građanin koji ima biračko pravo i prebivalište na području mjesnog odbora za čije se vijeće izbori provode.

Ovlašteni predlagatelji kandidacijskih lista su političke stranke registrirane u Republici Hrvatskoj i birači.

Policijski službenici, djelatne vojne osobe, službenici i namještenici u Oružanim snagama Republike Hrvatske ne smiju se kandidirati za člana vijeća mjesnog odbora.

Pravo predlaganja kandidacijskih lista imaju sve političke stranke registrirane u Republici Hrvatskoj na dan stupanja na snagu odluke o raspisivanju izbora.

Kandidacijske liste može predložiti jedna politička stranka te dvije ili više političkih stranaka.

Kandidacijske liste podnose se na obrascima čiji sadržaj i oblik propisuje Općinsko izborno povjerenstvo.

Političke stranke samostalno utvrđuju redoslijed kandidata na kandidacijskim listama na način predviđen njihovim statutom, odnosno posebnom odlukom donesenom na temelju statuta.

Prilikom sastavljanja kandidacijske liste, predlagatelj je dužan voditi računa o načelu ravnopravnosti spolova.

Političke stranke određuju na temelju odredbi svojih statuta ovlaštenog podnositelja kandidacijske liste.

Članak 9.

Kada birači predlažu kandidacijsku listu grupe birača, predlaganje je uvjetovano prikupljenim potpisima birača na propisanom obrascu čiji sadržaj i oblik propisuje Općinsko izborno povjerenstvo.

U obrazac za prikupljanje potpisa birača unose se sljedeći podaci:

-ime, prezime, nacionalnost, prebivalište, datum rođenja, osobni identifikacijski broj (OIB) i spol predloženih kandidata.

-ime, prezime, prebivalište birača, broj važeće osobne iskaznice birača i mjesto izdavanja te potpis birača,

Oblik obrasca određuje Općinsko izborno povjerenstvo.

Članak 10.

Kada birači kao ovlašteni predlagatelji predlažu kandidacijsku listu grupe birača, za pravovaljanost prijedloga kandidacijske liste za izbor članova vijeća Mjesnog odbora dužni su prikupiti najmanje:

- 35 potpisa birača za vijeće Mjesnog odbora koje ima 5 članova,

-50 potpisa birača za vijeće Mjesnog odbora koje ima 7 članova

Prva tri potpisnika kandidacijske liste grupe birača smatraju se podnositeljima kandidacijske liste.

Kandidat na listi ujedno može biti i podnositelj/potpisnik svoje kandidacijske liste grupe birača.

Članak 11.

Uz prijedlog kandidacijske liste dostavlja se očitovanje o prihvaćanju kandidature svakog kandidata na listi, ovjereno kod javnog bilježnika ili izbornog povjerenstva.

U prijedlogu kandidacijske liste obvezatno se navodi naziv kandidacijske liste i nositelj liste, a kandidati moraju biti na listi poredani od rednog broja 1 zaključno do rednog broja koliko ih se bira.

Ako predlagatelj predloži više kandidata od utvrđenog broja članova vijeća koje se bira na izborima, smatra se da su pravovaljano predloženi samo kandidati zaključno do broja koji se biraju u vijeće.

Ako predlagatelj predloži manje kandidata od utvrđenog broja članova vijeća koje se bira na izborima, kandidacijska lista nije pravovaljana.

Naziv kandidacijske liste jest puni naziv političke stranke, dvaju ili više političkih stranaka koja je, odnosno koje su predložile kandidacijsku listu. Ako su političke stranke registrirale skraćeni naziv stranke odnosno stranaka, u nazivu će se koristiti i kratice.

Ako su kandidacijsku listu predložili birači, njezin naziv je "Kandidacijska lista grupe birača Mjesnog odbora - \_\_\_\_\_".

Nositelj kandidacijske liste prvi je predloženi kandidat na listi.

Za svakog od kandidata u prijedlogu kandidacijske liste obvezatno se navodi ime i prezime kandidata, nacionalnost, prebivalište, datum rođenja, osobni identifikacijski broj (OIB) i spol.

Članak 12.

Kandidacijske liste moraju prispjeti Općinskom izbornom povjerenstvu u roku od 14 dana od dana stupanja na snagu odluke o raspisivanju izbora.

Općinsko izborno povjerenstvo će pri zaprimanju kandidacijskih lista provjeriti jesu li one podnesene sukladno ovoj Odluci.

Ako općinsko izborno povjerenstvo ocijeni da kandidacijska lista nije podnesena u skladu s ovom Odlukom, pozvat će podnositelja da u roku od 48 sati, a najkasnije do isteka roka za kandidiranje, ukloni uočene nedostatke.

Općinsko izborno povjerenstvo može podnositelju odrediti i kraći rok za uklanjanje nedostataka ako rok za kandidiranje istječe za manje od 48 sati.

Članak 13.

Općinsko izborno povjerenstvo utvrđuje pravovaljanost predloženih kandidacijskih lista u skladu s ovom Odlukom.

Pravovaljane kandidacijske liste Općinsko izborno povjerenstvo će prihvatiti, a nepravodobne i nepravovaljane liste rješenjem će odbaciti odnosno odbiti.

Članak 14.

Zbirna lista je lista u koju se unose podaci o svim pravovaljanim kandidacijskim listama.

Zbirnu listu sastavlja Općinsko izborno povjerenstvo nakon što utvrdi pravovaljanost svih kandidacijskih lista.

Zbirna lista sadrži naziv svake kandidacijske liste te ime i prezime nositelja svake liste.

Kandidacijske liste unose se na zbirnu listu prema abecednom redu punog naziva političke stranke odnosno dviju ili više političkih stranaka koja je, odnosno koje su predložile kandidacijsku listu, odnosno prema abecednom redu prezimena nositelja kandidacijske liste grupe birača. Ako je više stranaka predložilo zajedničku kandidacijsku listu, ona će se unijeti na zbirnu listu prema nazivu prve po redu političke stranke u prijedlogu.

Članak 15.

Općinsko izborno povjerenstvo će objaviti sve pravovaljane predložene kandidacijske liste za izbor članova vijeća mjesnog odbora, kao i sastaviti i objaviti zbirnu listu svih kandidacijskih lista u lokalnim sredstvima javnog priopćavanja i tisku, na oglasnim pločama mjesnih odbora i web stranicama općine u roku od 48 sati od isteka roka propisanog za postupak kandidiranja i podnošenja kandidacijskih lista.

Članak 16.

Političke stranke koje su predložile prihvaćene kandidacijske liste, mogu na način predviđen njihovim statutom, odnosno posebnom odlukom donesenom na temelju statuta odustati od te liste najkasnije 48 sati nakon što je kao prihvaćena bila objavljena od strane Općinskog izbornog povjerenstva.

Za kandidacijsku listu grupe birača odluku o odustajanju donosi nositelj liste.

Pisana odluka o odustanku mora prispjeti Općinskom izbornom povjerenstvu u roku iz stavka 1. ovoga članka.

Odustanak jednog ili više kandidata s kandidacijske liste nije dopušten nakon isteka roka za kandidiranje te se neće uvažiti i takva će kandidacijska lista ostati pravovaljanom s imenima svih objavljenih kandidata.

U slučaju odustanka jednog ili više kandidata s kandidacijske liste prije isteka roka za kandidiranje, Općinsko izborno povjerenstvo će na odgovarajući način primijeniti odredbu članka 12. stavka 3. ove Odluke.

Članak 17.

Ako neki od kandidata na kandidacijskoj listi umre u vremenu od dana objave kandidacijske liste, politička stranka odnosno dvije ili više političkih stranaka koje su predložile kandidata i podnositelji kandidacijske liste grupe birača, mogu umjesto njega predložiti novog kandidata, bez prikupljanja potpisa, sve do 10 dana prije dana održavanja izbora.

Kandidat koji je umro brisat će se s kandidacijske liste, a kandidat kojim je dopunjena kandidacijska lista stavlja se na posljednje mjesto na listi. Redoslijed ostalih kandidata na listi navedenih iza kandidata koji je umro pomiče se za jedno mjesto prema gore.

Ako je kandidat koji je umro nositelj liste, lista će se dopuniti na način određen stavkom 2. ovoga članka, a nositelj liste postat će drugi po redu kandidat naveden na kandidacijskoj listi.

Kandidacijska lista dopunjena novim kandidatom sukladno stavcima 2. i 3. ovoga članka objavljuje se na oglasnoj ploči mjesnog odbora za čije se vijeće izbori provode i na internetskim stranicama Općine Sveti Ivan Žabno u roku od 24 sata od izvršene dopune kandidacijske liste.

Ako neki od kandidata na kandidacijskoj listi umre u vremenu kraćem od 10 dana prije dana održavanja izbora, kandidacijska lista smatrat će se pravovaljanom.

Članak 18.

Kandidati, nositelji kandidacijskih lista grupe birača, političke stranke odnosno dvije ili više političkih stranaka, naznačeni na objavljenoj listi kandidata i zbirnoj listi imaju pravo na izbornu promidžbu pod jednakim uvjetima.

Izborna promidžba počinje danom objave zbirnih lista, a prestaje 24 sata prije dana održavanja izbora.

Članak 19.

Izborna šutnja počinje protekom vremena izborne promidžbe, a završava na dan održavanja izbora u 19 sati. Za vrijeme izborne šutnje zabranjuje se javno predstavljanje i obrazlaganje izbornih programa biračima, nagovaranje birača da glasuju za određenu kandidacijsku listu, objavljivanje procjena izbornih rezultata kao i objavljivanje prethodnih, neslužbenih rezultata izbora, izjava i intervjua sudionika izborne promidžbe te navođenje njihovih izjava ili pisanih djela.

III. IZBOR ČLANOVA VIJEĆA MJESNOG ODBORA

Članak 20.

Broj članova vijeća mjesnih odbora utvrđuje se Statutom Općine Sveti Ivan Žabno.

Članak 21.

Članovi vijeća mjesnih odbora biraju se na neposrednim izborima, tajnim glasovanjem, razmjernim izbornim sustavom, na način da cijelo područje mjesnog odbora čini jednu izbornu jedinicu. Svi birači koji imaju prebivalište na području mjesnog odbora i koji pristupe glasovanju, na temelju kandidacijskih lista, biraju sve članove vijeća mjesnog odbora.

Članak 22.

Pravo na sudjelovanje u diobi mjesta u vijeću mjesnog odbora imaju liste koje na izborima dobiju najmanje 5 % važećih glasova birača.

Broj članova vijeća mjesnog odbora koji će biti izabran sa svake kandidacijske liste utvrđuje se na način da se ukupan broj važećih glasova koje je dobila svaka kandidacijska lista dijeli s brojevima od 1 do zaključno broja koliko se članova vijeća bira, pri čemu se uvažavaju i decimalni ostaci. Od svih tako dobivenih rezultata, mjesta u vijeću osvajaju one liste na kojima se iskaže onoliko brojčano najvećih rezultata uključujući decimalne ostatke koliko se članova vijeća bira. Svaka od tih lista dobiva onoliki broj mjesta u vijeću mjesnog odbora koliko je postigla pojedinačnih rezultata među onoliko brojčano najvećih rezultata koliko se članova vijeća bira.

Ako su glasovi tako podijeljeni da se ne može utvrditi koja bi između dvije ili više lista dobila mjesto u vijeću, ono će pripasti onoj listi koja je dobila više glasova.

Ako su dvije ili više lista dobile isti broj glasova te se ne može utvrditi koja bi lista dobila mjesto u vijeću mjesnog odbora, ono će pripasti svakoj od tih lista.

U slučaju iz stavka 4. ovoga članka, broj članova vijeća povećat će se i u tom slučaju broj članova vijeća mjesnog odbora može biti paran.

Članak 23.

Sa svake kandidacijske liste izabrani su kandidati od rednog broja 1 pa do rednog broja koliko je određena lista dobila mjesta u vijeću mjesnog odbora.

IV. TIJELA ZA PROVEDBU IZBORA

Članak 24.

Tijela za provedbu izbora za članove vijeća mjesnih odbora su Općinsko izborno povjerenstvo i birački odbori.

Članovi Općinskog izbornog povjerenstva i biračkih odbora mogu biti samo osobe koje imaju biračko pravo.

Članovi Općinskog izbornog povjerenstva i biračkih odbora imaju pravo na naknadu za svoj rad.

Članak 25.

Općinsko izborno povjerenstvo čini predsjednik, potpredsjednik i četiri člana.

Predsjednik i potpredsjednik Općinskog izbornog povjerenstva moraju biti magistri pravne struke.

Predsjednika, potpredsjednika i članove Općinskog izbornog povjerenstva imenuje Općinski načelnik Općine Sveti Ivan Žabno.

Potpredsjednik Općinskog izbornog povjerenstva zamjenjuje predsjednika u slučaju njegove odsutnosti ili spriječenosti sa svim ovlastima predsjednika, a svi članovi Općinskog izbornog povjerenstva imaju jednaka prava i dužnosti.

Predsjednik, potpredsjednik i članovi Općinskog izbornog povjerenstva ne smiju biti članovi niti jedne političke stranke, niti kandidati za članove vijeća mjesnog odbora.

Članak 26.

Općinsko izborno povjerenstvo:

* brine o zakonitoj pripremi i provedbi izbora za članove vijeća mjesnog odbora,
* propisuje i objavljuje obvezatne upute za rad biračkih odbora,
* propisuje obrasce u postupku pripreme i provedbe izbora,
* obavlja sve tehničke pripreme za obavljanje izbora,
* ovjerava očitovanja kandidata o prihvaćanju kandidature za članove vijeća mjesnog odbora,
* na temelju pravovaljanih prijedloga objavljuje kandidacijske liste, sastavlja i objavljuje zbirnu listu svih kandidacijskih lista za izbor članova vijeća mjesnog odbora,
* određuje biračka mjesta za provođenje izbora za članova vijeća mjesnog odbora,
* imenuje predsjednika, potpredsjednika i članove biračkih odbora,
* nadzire rad biračkih odbora na biračkim mjestima,
* nadzire pravilnost izborne promidžbe za izbor članova vijeća u skladu s ovom Odlukom,
* prikuplja i zbraja rezultate glasovanja na biračkim mjestima,
* objavljuje rezultate izbora za članove vijeća mjesnog odbora,
* određuje članove stručnog tima za obavljanje administrativnih i tehničkih poslova, kao i visinu naknade članova stručnog tima prema kriterijima vrednovanja rada,
* obavlja poslove vezane uz financiranje izborne promidžbe propisane posebnim zakonom
* obavlja i druge poslove odrađene ovom Odlukom i Zakonom o lokalnim izborima.

Članak 27.

Birački odbor izravno provodi glasovanje na biračkom mjestu te osigurava pravilnost i tajnost glasovanja.

Birački odbor čine predsjednik, potpredsjednik i osam članova. Četiri člana biračkog odbora određuje većinska politička stranka odnosno političke stranke, a četiri člana oporbena politička stranka odnosno političke stranke, sukladno stranačkom sastavu Općinskog vijeća.

Ako se pojedine grupacije ne mogu dogovoriti o rasporedu svojih predstavnika u biračke odbore, njihov raspored odredit će Općinsko izborno povjerenstvo ždrijebom na način da će predstavnike stranaka rasporediti tako da pojedina stranka bude zastupljena u najvećem mogućem broju biračkih odbora s obzirom na ukupni broj svojih predstavnika.

Političke stranke dužne su odrediti članove pojedinih biračkih odbora i dostaviti njihova imena izbornom povjerenstvu najkasnije 12 dana prije dana održavanja izbora. Ne odrede li ih, odnosno ako prijedlozi ne prispiju izbornom povjerenstvu u zadanom roku, izborno povjerenstvo samostalno će odrediti članove biračkih odbora.

Općinsko izborno povjerenstvo imenovat će predsjednika, potpredsjednika i članove biračkih odbora najkasnije 10 dana prije dana održavanja izbora.

Predsjednik, potpredsjednik i članovi biračkog odbora ne smiju biti kandidati za članove vijeća mjesnog odbora, a predsjednik i potpredsjednik biračkog odbora ne smiju biti članovi niti jedne političke stranke.

Svi članovi biračkog odbora imaju ista prava i dužnosti.

V. PROVOĐENJE IZBORA

Članak 28.

Glasovanje za izbor članova vijeća mjesnog odbora obavlja se na biračkim mjestima na području mjesnog odbora.

Biračko mjesto ne može biti u vjerskom objektu, objektu u vlasništvu, najmu, zakupu ili trajnom korištenju političke stranke ili kandidata koji sudjeluje na izborima te u prostorijama u kojima se poslužuju ili konzumiraju alkoholna pića.

Biračka mjesta određuje Općinsko izborno povjerenstvo vodeći računa o broju birača koji će na njima glasovati, dostupnosti i prostornoj udaljenosti te veličini prostorije za glasovanje, na način da se glasovanje bez teškoća može odvijati u vremenu određenom za glasovanje.

Svakom biračkom mjestu određuje se redni broj.

Članak 29.

Općinsko izborno povjerenstvo će objaviti na oglasnim pločama mjesnog odbora za čije se vijeće provode izbori te na internetskim stranicama Općine koja su biračka mjesta određena, najkasnije 15 dana prije održavanja izbora.

Objava o biračkim mjestima sadrži: redni broj biračkog mjesta, sjedište odnosno potpunu adresu s naznakom prostora u kojem se nalazi te popis pripadajućih ulica, trgova i naselja iz kojih birači glasuju na tom biračkom mjestu.

Na svakom biračkom mjestu prostorija za glasovanje mora se opremiti i urediti na način da se osigura tajnost glasovanja tako da nitko u prostoriji ne može vidjeti kako je birač popunio glasački listić.

Birački odbor dužan je na svakom biračkom mjestu prije njegova otvaranja, na biračima vidljivom mjestu, istaknuti oglas o svim prihvaćenim kandidacijskim listama i zbirne liste.

Na biračkom mjestu glasački listići moraju biti pomiješani tako da nisu složeni po serijskim brojevima i postavljeni lepezasto licem okrenutim prema dolje da se ne vidi serijski broj listića.

Članak 30.

Političke stranke i birači koji su predložili kandidacijske liste za izbor članova vijeća kao i nevladine udruge registrirane u Republici Hrvatskoj koje djeluju na području neovisnog promatranja izbornih postupaka i/ili promicanja ljudskih i građanskih prava i međunarodne organizacije koje djeluju u Republici Hrvatskoj imaju pravo odrediti promatrače koji će pratiti provedbu izbora tijekom čitavoga izbornog postupka.

Promatrač ima prava utvrđena Zakonom o lokalnim izborima.

Općinsko izborno povjerenstvo može obvezatnim uputama podrobnije utvrditi prava i dužnosti promatrača te način praćenja provedbe izbora.

VI. GLASOVANJE I UTVRĐIVANJE REZULTATA GLASOVANJA

Članak 31.

Glasovanje se obavlja osobno na biračkom mjestu, glasačkim listićem.

Glasački listić na kojem se glasuje za kandidacijsku listu sadrži:

* naznaku vrste izbora na koje se odnosi,
* naziv kandidacijske liste,
* ime i prezime nositelja kandidacijske liste,
* naputak o načinu glasovanja,
* serijski broj,
* pečat Općinskog vijeća.

Kandidacijske liste navode se na glasačkom listiću onim redom kojim su navedene na zbirnoj listi kandidacijskih lista.

Ispred naziva svake kandidacijske liste stavlja se redni broj.

Nadzor nad tiskanjem glasačkih listića obavlja Općinsko izborno povjerenstvo.

Članak 32.

Glasuje se samo za kandidacijske liste navedene na glasačkom listiću.

Glasački se listić popunjava tako da se zaokružuje redni broj ispred naziva kandidacijske liste za koju se glasuje.

Članak 33.

Važeći glasački listić je onaj iz kojeg se na siguran i nedvojben način može utvrditi za koju je kandidacijsku listu birač glasovao.

Nevažeći glasački listić je:

- nepopunjeni glasački listić,

- glasački listić popunjen na način da se ne može sa sigurnošću utvrditi za koju je kandidacijsku listu birač glasovao,

- glasački listić na kome je birač glasovao za dvije ili više kandidacijskih lista.

Članak 34.

Glasovanje traje neprekidno od 7,00 do 19,00 sati.

Biračka mjesta zatvaraju se u devetnaest sati, a biračima koji su se u to vrijeme zatekli na biračkom mjestu mora se omogućiti glasovanje.

Članak 35.

U vrijeme trajanja glasovanja na biračkom mjestu moraju biti stalno prisutan predsjednik biračkog odbora ili njegov zamjenik te najmanje četiri člana biračkog odbora.

Predsjednik biračkog odbora dužan je i ovlašten osiguravati red i mir na biračkom mjestu za vrijeme glasovanja, kao i nakon zatvaranja biračkog mjesta.

Ako je nužno radi očuvanja reda i mira te radi nesmetanog odvijanja glasovanja, predsjednik biračkog odbora može zatražiti pomoć policije koja je na biračkom mjestu dužna postupati u okviru zakonskih ovlasti.

Nitko, osim pripadnika policije na poziv predsjednika biračkog odbora, ne smije doći na biračko mjesto naoružan.

Članak 36.

Predsjednik biračkog odbora ili od njega ovlašteni član dužan je za svakog birača koji pristupi glasovanju utvrditi identitet i provjeriti je li upisan u izvadak iz popisa birača za dotično biračko mjesto.

Identitet birača utvrđuje se identifikacijskom ispravom, sukladno posebnim zakonima.

Ako birač nije upisan u izvadak iz popisa birača, predsjednik biračkog odbora ili od njega ovlašteni član neće mu dozvoliti glasovanje, osim ako birač svoje biračko pravo na tom biračkom mjestu dokaže potvrdom nadležnog državnog tijela.

Potvrdu iz stavka 3. ovoga članka birač je dužan predati biračkom odboru i ona je sastavni dio izvatka iz popisa birača za to biračko mjesto.

Članak 37.

Nakon utvrđivanja prava na glasovanje na biračkom mjestu, član biračkog odbora biraču predaje glasački listić, objašnjava način popunjavanja i upućuje ga na mjesto glasovanja. Član biračkog odbora dužan je voditi računa o tome da se onemogući uvid u serijski broj listića koji se predaje biraču.

Birač koji zbog kakve tjelesne mane ili zbog toga što je nepismen ne bi mogao samostalno glasovati, može doći na biračko mjesto s drugom osobom koja je pismena i koja će po njegovoj ovlasti i uputi zaokružiti redni broj ispred naziva kandidacijske liste.

Birač koji zbog teže bolesti, tjelesnog oštećenja ili nemoći nije u mogućnosti pristupiti na biračko mjesto može o tome obavijestiti Općinsko izborno povjerenstvo najranije tri dana prije dana održavanja izbora ili birački odbor na dan održavanja izbora.

Općinskoizborno povjerenstvo zaprimljene zahtjeve birača za glasovanje izvan biračkog mjesta predaju nadležnim biračkim odborima uz cjelokupan izborni materijal.

Predsjednik biračkog odbora određuje najmanje dva člana biračkog odbora koji će birača posjetiti u mjestu gdje se nalazi i omogućiti mu glasovanje, vodeći pri tome računa o tajnosti glasovanja.

Birač je dužan najmanje jedanput presaviti glasački listić na kojem je glasovao, staviti ga u posebnu omotnicu i zatvoriti je. Član biračkog odbora dužan je nakon povratka na biračko mjesto predati omotnicu predsjedniku biračkog odbora.

Predsjednik biračkog odbora presavinuti glasački listić iz omotnice odmah ubacuje u glasačku kutiju na biračkom mjestu.

Na način ostvarivanja biračkog prava birača koji pristupi na biračko mjesto, ali mu je zbog invalidnosti onemogućena pristupačnost biračkom mjestu na odgovarajući se način primjenjuje odredbe stavka 5., 6. i 7. ovoga članka.

Predsjednik biračkog odbora dužan je u zapisnik o radu biračkog odbora poimenično navesti glasovanje birača u smislu stavaka 2., 3. i 8. ovoga članka.

Članak 38.

Po završenom glasovanju birački odbor će najprije prebrojati neupotrijebljene glasačke listiće i staviti ih u poseban omot koji će zatvoriti.

Nakon toga birački odbor utvrđuje ukupan broj birača koji su glasovali na tom biračkom mjestu, prema izvatku iz popisa birača i potvrdama nadležnog tijela.

Nakon utvrđivanja broja birača koji su glasovali, birački odbor pristupa otvaranju glasačke kutije, prebrojavanju glasačkih listića i broja glasova.

Ako se prilikom prebrojavanja glasačkih listića utvrdi da je njihov broj manji od utvrđenog broja birača koji su glasovali, vrijedi rezultat glasovanja po glasačkim listićima.

Ako se prilikom prebrojavanja glasačkih listića utvrdi da je njihov broj veći od utvrđenog broja birača koji su glasovali, birački odbor odmah o tome obavještava Općinsko izborno povjerenstvo.

Općinsko izborno povjerenstvo odmah raspušta birački odbor i imenuje novi te određuje ponavljanje glasovanja na tom biračkom mjestu koje će se obaviti sedmog dana od dana prvog glasovanja.

Rezultat ponovljenog glasovanja utvrđuje se u roku od 12 sati nakon obavljenog glasovanja.

Članak 39.

Kad birački odbor utvrdi rezultat glasovanja na biračkom mjestu, u zapisnik o svom radu zabilježit će:

* broj birača upisan u izvatku iz popisa birača i broj birača koji su predali potvrdu nadležnog tijela,
* broj birača koji su pristupili postupku glasovanja prema izvatku iz popisa birača i uz potvrdu za glasovanje,
* broj birača koji su glasovali izvan biračkog mjesta,
* broj birača koji su glasovali na biračkom mjestu uz pomoć druge osobe,
* koliko je ukupno birača glasovalo,
* koliko je glasova dobila svaka kandidacijska lista,
* broj nevažećih glasačkih listića.

U zapisnik o radu biračkog odbora unose se i sve druge činjenice koje su važne za postupak glasovanja.

Svaki član biračkog odbora ovlašten je dati pisane primjedbe na zapisnik.

Zapisnik potpisuju svi članovi biračkog odbora.

Ako član biračkog odbora odbije potpisati zapisnik, o tome se u zapisniku sastavlja službena bilješka u kojoj se utvrđuje činjenica odbijanja potpisivanja i razlozi odbijanja, ako ih član biračkog odbora navede.

Članak 40.

Zapisnik o radu i ostali izborni materijal birački odbor dostavlja Općinskom izbornom povjerenstvu najkasnije u roku od 12 sati od zatvaranja biračkog mjesta.

Članak 41.

O svom radu Općinsko izborno povjerenstvo vodi zapisnik.

Zapisnik obvezno sadrži:

* broj birača upisanih u izvacima iz popisa birača i priloženim potvrdama za glasovanje,
* broj birača koji su glasovali,
* broj važećih glasačkih listića,
* broj nevažećih glasačkih listića,
* broj glasova koje je dobila svaka kandidacijska lista.

Svaki član Općinskog izbornog povjerenstva može dati primjedbe na zapisnik.

Zapisnik potpisuju svi članovi Općinskog izbornog povjerenstva.

Ako član Općinskog izbornog povjerenstva odbije potpisati zapisnik, o tome će se u zapisniku sastaviti službena bilješka u kojoj se utvrđuje činjenica odbijanja potpisivanja i razlozi odbijanja, ako ih član izbornoga povjerenstva navede.

Članak 42.

Rezultate izbora za članove vijeća mjesnih odbora utvrđuje Općinsko izborno povjerenstvo na temelju rezultata glasovanja na svim biračkim mjestima.

Članak 43.

Kad Općinsko izborno povjerenstvo utvrdi rezultate glasovanja za članove vijeća mjesnog odbora bez odgode će objaviti:

* broj birača upisanih u popis birača mjesnog odbora,
* koliko je glasova dobila svaka pojedina kandidacijska lista,
* koliko je bilo nevažećih glasačkih listića,
* broj mjesta u vijeću koje je dobila svaka kandidacijska lista,
* ime i prezime kandidata sa svake kandidacijske liste koji su izabrani za članove vijeća mjesnog odbora.

Rezultati izbora bez odgode se objavljuju na oglasnoj ploči mjesnih odbora za čije se vijeće izbori provode, na internetskim stranicama Općine te u lokalnim sredstvima javnog priopćavanja.

VII. TROŠKOVI ZA PROVOĐENJE IZBORA

Članak 44.

Sredstva za provođenje izbora za članove vijeća mjesnih odbora osiguravaju se u proračunu Općine.

Sredstvima za provedbu izbora raspolaže Općinskog izborno povjerenstvo.

Općinsko izborno povjerenstvo odgovorno je za raspodjelu i trošenje sredstava te dodjelu odgovarajućih sredstava izbornim tijelima koja obuhvaćaju i sredstva za naknadu obavljanja administrativnih i stručnih poslova.

Općinsko izborno povjerenstvo objavit će cjelovito izvješće o visini troškova izbora i načina njihova korištenja na web stranici Općine, u roku od 30 dana od dana objave službenih rezultata izbora.

VIII. ZAŠTITA IZBORNOG PRAVA

Članak 45.

Prigovor zbog nepravilnosti u postupku kandidiranja ili u postupku izbora za članove vijeća mjesnog odbora mogu podnijeti političke stranke, nositelji kandidacijske liste grupe birača, kandidati, najmanje 25 birača ili najmanje 5% birača s područja mjesnog odbora u kojem se provode izbori.

Ako je kandidacijsku listu predložilo više političkih stranaka, prigovor će se smatrati pravovaljanim i kada ga je podnijela samo jedna politička stranka. Političke stranke će na temelju svojih statuta odrediti tko se ima smatrati ovlaštenim podnositeljem prigovora.

Članak 46.

Prigovor iz članka 46. ove Odluke podnosi se Općinskom izbornom povjerenstvu u roku od 48 sati računajući od isteka dana kada je izvršena radnja na koju je stavljen prigovor.

Općinsko izborno povjerenstvo dužno je donijeti rješenje o prigovoru u roku od 48 sati od dana kad mu je dostavljen prigovor, odnosno od dana kad su dostavljeni izborni materijali na koje se odnosi prigovor.

Članak 47.

Ako Općinsko izborno povjerenstvo, rješavajući o prigovoru utvrdi da je bilo nepravilnosti koje su bitno utjecale ili su mogle utjecati na rezultate izbora, poništit će radnje i odrediti da se u određenom roku, kojim mora omogućiti da se izbori održe na dan kada su raspisani, te radnje ponove.

Ako ne postoji mogućnost ponavljanja poništenih radnji ili ako se nepravilnosti odnose na postupak glasovanja, a bitno su utjecale, odnosno mogle utjecati na rezultat izbora, Općinsko izborno povjerenstvo poništit će izbor i odredit će rok u kojem će se izbor ponoviti.

Članak 48.

Protiv rješenja Općinskog izbornog povjerenstva podnositelj prigovora ima pravo podnijeti žalbu Uredu državne uprave u Koprivničko-križevačkoj županiji.

Žalba iz stavka 1. ovoga članka podnosi se putem Općinskog izbornog povjerenstva roku od 48 sati računajući od dana primitka pobijanog rješenja.

Članak 49.

Prigovor odnosno žalba u postupku zaštite izbornog prava ne odgađaju obavljanje izbornih radnji koje su propisane ovom Odlukom.

Članak 50.

Na podneske i rješenja u postupku po odredbama ove Odluke ne plaćaju se upravne pristojbe.

IX. KONSTITUIRANJE VIJEĆA

Članak 51.

Konstituirajuću sjednicu vijeća mjesnog odbora saziva općinski načelnik ili osoba koju on ovlasti.

Prva konstituirajuća sjednica vijeća sazvat će se u roku od 30 dana od dana objave konačnih rezultata izbora.

Ako se vijeće mjesnog odbora ne konstituira na sjednici iz stavka 2. ovoga članka, ovlašteni sazivač sazvat će novu konstituirajuću sjednicu u roku od 30 dana od dana kada je prethodna sjednica trebala biti održana. Ako se vijeće ne konstituira ni na toj sjednici, ovlašteni sazivač sazvat će novu konstituirajuću sjednicu u nastavnom roku od 30 dana.

Konstituirajućoj sjednici vijeća mjesnog do izbora predsjednika predsjeda prvi izabrani član s kandidacijske liste koja je dobila najviše glasova. Ako je više lista dobilo isti najveći broj glasova konstituirajućoj sjednici predsjedat će prvi izabrani kandidat s liste koja je imala manji redni broj na glasačkom listiću.

Vijeće mjesnog odbora se smatra konstituiranim izborom predsjednika vijeća mjesnog odbora na prvoj sjednici na kojoj je nazočna većina svih članova vijeća mjesnog odbora.

Ako se vijeće mjesnog odbora ne konstituira u rokovima iz stavaka 2. i 3. ovoga članka, raspisat će se novi izbori.

X. PRIJELAZNA I ZAVRŠNA ODREDBA

Članak 52.

Stupanjem na snagu ove Odluke prestaje važiti Odluka o provedbi izbora članova vijeća mjesnih odbora na području Općine Sveti Ivan Žabno („Službeni glasnik Koprivničko- križevačke županije" broj 3/13).

Članak 53.

Ova Odluka stupa na snagu osmog dana od dana objave u "Službenom glasniku Koprivničko –križevačke županije".

OPĆINSKO VIJEĆE

OPĆINE SVETI IVAN ŽABNO

KLASA: 026-01/15-01/01

URBROJ: 2137/19-02/1-15-1

Sveti Ivan Žabno, 29. prosinca 2015.

PREDSJEDNICA:

Dunja Trakoštanec Jokić